Motorový rušeň 714

Motorový rušeň radu 714 je štvornápravový motorový rušeň Českých dráh, ktorý vznikol prestavbou starších rušňov radu 735. 
Popis.
Modernizácia prototypových rušňov 714.001 a 714.002 prebehla v rokoch 1992 a 1993 s využitím pôvodných kabín a kapotáže. U sériovej modernizácie (tj. od rušňa 714.003) už boli používané nové kabíny (zhodné s priemyselnými rušňami radu 709.5) a kapoty.
Popri dvoch prototypových kusov 714.001 a 714.002 bolo vyrobených 58 sériových rušňov, z toho 27 vo verzii s hmotnosťou 64 ton (714.003 až 714.029) a 31 v ľahšej verzii s hmotnosťou 60 ton (714.201 až 714.231).
Z pôvodného rušňa radu 735.0 je použitý pojazd (podvozky vrátane jednosmerných sériových trakčných elektromotorov) a hlavný rám rušňovej skrine. Ostatné je zmenené, prepracované. Pozitívnou zmenou je dobrý výhľad z novo usporiadanej kabíny rušňovodiča (presklená plocha, dôležitá pri posune).
Zásadnou zmenou je nahradenie pôvodného spaľovacieho motora a trakčného dynama za dva motorgenerátory s alternátormi.
Komôrkový dvanásťvalec Pielstick 12 PA 4 – 185 nahradili dva šesťvalce s priamym vstrekovaním paliva typu LIAZ M2 (6Z 135 T), od rušňa 714.005 potom motory LIAZ M1.2 C. Každý spaľovací motor je spojený s trakčným alternátorom. Elektrický prenos výkonu je striedavo-jednosmerný: alternátor - polovodičový usmerňovač - jednosmerné sériové trakčné elektromotory. Motor Liaz má výkon 300 kW pri 1 800 ot/min., alternátor je cudzobudený s vlastnou ventiláciou a výkonom 260 kW. Riadenie trakčných motorov je ovládané v dvoch stupňoch (zoslabenie magnetického poľa na 31 a 24%). Trakčné motory sú štvorpólové, sériovo budené jednosmerné stroje s pomocnými pólmi (k potlačeniu reakcie kotvy) a s cudzou ventiláciou. Reverzácia je zaistená prepínačom smeru (ten obracia tok prúdu v statore). Dva trakčné motory sú trvalo spojené v sérii (dve dvojice, každá na jednom podvozku). Chladiaci ventilátor (samostatný pre každý podvozok) je poháňaný elektromotorom. Trakčný motor je v podvozku uložený odpruženým závesom a dvoma klznými tlapovými ložiskami na náprave. Rušeň je vybavený elektrodynamickou brzdou, ktorú možno využívať takmer do zastavenia. Pri jej využití sa energia prenáša na odporníky, chladené ventilátorom.
Motorový rušeň radu 714 slúži najmä pri posune a v ľahkej traťovej službe. Na trati sú nasadzované najmä v ľahkej osobnej doprave a ich doménou sú neelektrifikované hlavné aj vedľajšie trate. Vozia vlaky zostavené zvyčajne z prípojných vozňov radu Btax (súprava máva 2-3 vozne radu 011, vozeň má 62 miest na sedenie, dvere pre nástup a výstup obsluhuje diaľkovo rušňovodič).
V prevádzke sa stroje radu 714 nazývajú aj "Veselá krava" (farebná kombinácia továrenského náteru na čelách rušňov pripomína tohto prežúvavca-maskota značky tavených syrov), "Vírnik" alebo "Vrtuľník" (blokové usporiadanie vrtule ventilátora a chladiča naftového motora pripomína postavenie vrtule u motorového rogala - vírnika) alebo "LEGO" (farebné a tvarové usporiadanie karosérie sa podobá detskej stavebnici Lego).
Medzi obsluhujúcim personálom tieto rušne nepatria k zvlášť obľúbeným. Inštalovaný výkon je pomerne nízky, na vlaku je nutné ho plne využívať, a tak v prípade potreby chýba rezerva výkonu (jazda a rozjazd v stúpaní trati, skrátenie jazdnej doby pri meškaní vlaku a pod.). Z rovnakého dôvodu sú možnosti ich využitia pre nákladnú dopravu veľmi obmedzené.
Vhodným uplatnením s hospodárnou prevádzkou pre tieto stroje je ľahký až stredne ťažký posun.
Poznámka.
 — len stroje s inventárnymi číslami 001 a 002